Mette Frederiksen (S), 2005-03-17:
At passe på vores fælles fortid, bygningerne, indsamlede ting af historisk værdi og kulturmiljøet i det hele taget er en væsentlig del af de kulturpolitiske forpligtelser, der påhviler både kommuner og stat og i vores øjne også gerne de kommende regioner.
Lovforslaget, vi her er i gang med at behandle, er væsentligt for det fremtidige arbejde både på museumsområdet og med hensyn til fortidsminderne og kulturmiljøet i det hele taget.
Lad mig starte med fortidsminderne.
For hvor det virker logisk, at det fremtidige tilsyn med sten- og jorddiger samt fortidsminderne i det hele taget overgår fra amterne til kulturministeren og dermed Kulturarvsstyrelsen, så er det, synes vi, problematisk, at enkeltsager om dispensation på det her område og fra de gældende regler overgår fra amterne til kommunerne.
Det bør selvfølgelig være sådan, at ansøgning om dispensation i reglen træffes af en myndighed, der ikke er i konkret berøring med den konkrete sag.
Også her er armslængdeprincippet afgørende vigtigt.
Mest oplagt er det selvfølgelig at placere den her opgave hos de kommende regioner.
I det hele taget giver det mening at lade regionerne spille en større rolle også på det her kulturområde, nøjagtig som det gør sig gældende for de øvrige områder, der har været til diskussion her i dag.
Det forholder sig nemlig sådan, at en række museer med det her lovforslag vil opleve, at det delvis amtslige bidrag bortfalder og erstattes af et rent kommunalt tilskud.
Vi har i løbet af hele dagen diskuteret det problem, der består i, at vi på den ene side har kommuner med en strammere og strammere økonomisk politik ikke mindst på grund af skattestoppet og på den anden side altså nu får en række nye kulturpolitiske opgaver.
Vi synes i hvert fald, at det er afgørende vigtigt, at vi i Folketinget tør diskutere det dilemma og sikre, at der også er økonomi på de fremtidige museer til at efterleve de opgaver, som museerne har.
Samtidig er der grund til at sætte spørgsmålstegn ved, hvorvidt der i alle kommuner vil være den faglige kompetence, der skal til for at varetage alle opgaver på det her område, og vores forslag vil derfor være, at der i de kommende regioner oprettes museumsråd, nøjagtig som vi har kendt det fra de tidligere amter.
Her vil den nødvendige diskussion og koordinering på museumsområdet kunne foregå.
Alternativet kan meget let blive, at der ganske enkelt ikke samarbejdes i tilstrækkelig grad, at vigtig viden og kompetence går tabt.
Også her er der selvfølgelig behov for en regional koordinering.
Lad mig lige sige et par ord om de lokale eller regionale kulturmiljøråd.
Det er nemlig i dag sådan, at der herfra kan rådgives bl.a. om spørgsmål, der angår fortidsminder, og at rådene kan rådgive så vel offentlige myndigheder som lokale virksomheder, enkeltpersoner, landmænd og mange andre.
Den rådgivning, der finder sted i dag, er af væsentlig betydning.
Det er nemlig ikke kun myndigheder, der i deres arbejde kommer i nærkontakt med fortidsminderne.
Det kan også være den enkelte landmand eller en lokal virksomhed, og her er rådgivning om, hvordan man behandler de kulturelle værdier, uhyre vigtig.
Hvad angår det principielle i, at der for en række § 15-museer sker en overførsel fra tidligere amtslige tilskud til nu rent kommunale tilskud med en overgangsordning, hvor det er staten, der udbetaler de hidtidige amtslige tilskud, er det selvfølgelig altafgørende, at der i de kommende kommuner faktisk er økonomi til så at sige at være det eneste tilskudsgivende organ.
Det synes usikkert, om alle kommuner kan leve op til de forpligtelser, som det her medfører.
Det er dyrt at drive et museum, ikke mindst hvis man både skal kunne bevare og formidle på en og samme tid, og det er en vigtig kulturpolitisk opgave i den her sammenhæng at sikre, at de kommende kommuner faktisk kan leve op til de opgaver, som et Folketing ønsker at pålægge dem.
Alt i alt bør regionerne efter Socialdemokratiets mening også på det her område spille en stærkere rolle, og den videre udvalgsbehandling må så vise, om regeringen og dens støtteparti er villige til både at forhandle og tænke langsigtet, hvad angår de kulturpolitiske forpligtelser, der ligger på området her.